Diari Oficial de la Generalitat Valenciana


Sumari del DOGV 4643, del 03-12-2003 (2003/12478)

DECRET 236/2003, de 28 de novembre, del Consell de la Generalitat, pel qual s'aproven les Normes d'Organització i Funcionament de la Universitat Cardenal Herrera . CEU.
------------------------------------------------------------------------------------------------------------------------------------------------------------------------

### Dades del document

Número de DOGV
:   4643

Data del DOGV
:   03-12-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/12725


Data del document
:   28-11-2003

Organisme emissor
:   Conselleria de Cultura, Educació i Esport

Tipus de document
:   Decret

Anàlisi jurídica

 Descriptors 

:   * Universitat Cardenal Herrera-Ceu
    * ensenyament privat
    * legislació
    * reglament intern
    * universitat

DECRET 236/2003, de 28 de novembre, del Consell de la Generalitat, pel qual s'aproven les Normes d'Organització i Funcionament de la Universitat Cardenal Herrera - CEU. [2003/M12868]
  
La Fundació Universitària San Pablo-CEU, entitat titular de la Universitat Cardenal Herrera-CEU, reconeguda com a universitat privada per la Llei 7/1999, de 3 de desembre, de la Generalitat Valenciana, ha sol·licitat l'aprovació de les Normes d'Organització i Funcionament de la Universitat, en compliment del que establix la disposició transitòria tercera de la Llei Orgànica 6/2001, de 21 de desembre, d'Universitats.
  
La sol·licitud ha sigut tramitada d'acord amb les previsions contingudes en l'article 6.5, en relació amb l'article 6.2 de la Llei Orgànica 6/2001, de 21 de desembre, d'Universitats, una vegada efectuat el previ control de legalitat.
  
Per tot això, a proposta del conseller de Cultura, Educació i Esport, conforme amb el Consell Jurídic Consultiu de la Comunitat Valenciana i després de la deliberació del Consell de la Generalitat en la reunió del dia 28 de novembre de 2003,
  
DECRETE
  
Article únic
  
Aprovar les Normes d'Organització i Funcionament de la Universitat Cardenal Herrera-CEU, que s'incorporen com a annex d'este decret.
  
Disposició final
  
Este decret entrarà en vigor el dia de la publicació en el Diari Oficial de la Generalitat Valenciana.
  
Contra el present decret, que posa fi a la via administrativa, es podrà interposar, potestativament, recurs de reposició davant del Consell de la Generalitat en el termini d'un mes a comptar des de la seua publicació, d'acord amb el que establixen els articles 116 i 117 de la Llei de Règim Jurídic de les Administracions Públiques i del Procediment Administratiu Comú, o podrà ser impugnat directament davant del Tribunal Superior de Justícia de la Comunitat Valenciana, en el termini de dos mesos des de la seua publicació, d'acord amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Valencia, 28 de novembre de 2003
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació y Esports,
  
ESTEBAN GONZÁLEZ PONS
  
ANNEX
  
NORMES D'ORGANITZACIÓ I FUNCIONAMENT DE LA UNIVERSITAT CARDENAL HERRERA - CEU.
  
PREÀMBUL
  
TÍTOL I: NATURALESA, ÀMBIT I FINS
  
TÍTOL II: ESTRUCTURA
  
TÍTOL III: DELS ÒRGANS DE GOVERN I REPRESENTACIÓ
  
CAPÍTOL I: DEL PATRONAT
  
CAPÍTOL II: DELS ÒRGANS ACADÈMICS
  
Secció 1a: Dels òrgans col·legiats
  
Secció 2a: Dels òrgans unipersonals
  
TÍTOL IV: DELS ÒRGANS ASSESSORS I DEL DEFENSOR UNIVERSITARI
  
Secció 1a: Del Consell Assessor
  
Secció 2a: Del Consell Acadèmic
  
Secció 3a: De les comissions consultives
  
Secció 4a: Del defensor universitari
  
 TÍTOL V: DE LA COMUNITAT UNIVERSITÀRIA
  
CAPÍTOL I: DEL PERSONAL DOCENT I INVESTIGADOR
  
Secció 1a: De les categories de professors i del seu règim de dedicació
  
Secció 2a: De l'accés a la condició de professor i del seu cessament
  
Secció 3a: Dels drets i deures del personal docent i investigador
  
CAPÍTOL II: DELS ALUMNES
  
Secció 1a: De la condició d'alumne
  
Secció 2a: Dels drets i deures dels alumnes
  
CAPÍTOL III: DEL PERSONAL D'ADMINISTRACIÓ I SERVICIS
  
TÍTOL VI: DE LA DOCÈNCIA, L'ESTUDI I LA INVESTIGACIÓ
  
 CAPÍTOL I: DE LA DOCÈNCIA I L'ESTUDI
  
CAPÍTOL II: DE LA INVESTIGACIÓ
  
TÍTOL VII: DELS SERVICIS UNIVERSITARIS
  
TÍTOL VIII: DELS HONORS I DISTINCIONS
  
DISPOSICIONS TRANSITÒRIES
  
 DISPOSICIONS FINALS
  
Preàmbul
  
La Universitat Cardenal Herrera-CEU és una institució acadèmica promoguda per la Fundació Universitària San Pablo-CEU i creada per la Llei 7/1999 de les Corts Valencianes, de 3 de desembre, a l'empara de l'article 27.6 de la Constitució Espanyola.
  
El seu antecedent directe és el Centre d'Estudis Universitaris (CEU), nascut en 1932 per iniciativa de l'Associació Catòlica de Propagandistes, a fi de servir a la millora de l'educació superior i de fomentar l'excel·lència en l'ensenyança universitària.
  
Assumix així, amb la història del CEU, tots els valors propis de la institució, que són els de l'humanisme cristià amb l'orientació i el magisteri de l'Església catòlica.
  
Afermats en esta mateixa tradició, els objectius immediats són hui els de continuar al servici exclusiu de l'educació superior, adequant-se a les exigències de futur que la societat espanyola i europea demanen, dins del nou marc legislatiu establit per la Llei Orgànica 6/2001, de 21 de desembre, d'Universitats (LOU).
  
Per això, i en virtut del que disposa la disposició transitòria tercera de la mencionada llei orgànica, el Patronat de la Universitat Cardenal Herrera-CEU, en la sessió celebrada el dia 20 de setembre del 2003, ha acordat aprovar les següents Normes d'Organització i Funcionament.
  
Títol I
  
Naturalesa, àmbit i fins
  
Article 1
  
1. La Universitat Cardenal Herrera-CEU, reconeguda per Llei de les Corts Valencianes a l'empara de l'article 27.6 de la Constitució com a establiment sense ànim de lucre, és promoguda per la Fundació Universitària San Pablo-CEU, obra de l'Associació Catòlica de Propagandistes, i fins ara s'ha regit pels estatuts de data 28 de març de 1998, i ara, per imperatiu del que establix la disposició transitòria tercera de la LOU, adapta a la dita llei el seu règim d'organització i funcionament per mitjà de les presents normes.
  
2. La Universitat Cardenal Herrera-CEU, dins de la personalitat jurídica de l'entitat promotora, la Fundació Universitària San Pablo-CEU, gaudix d'autonomia, que es fonamenta en el principi de llibertat acadèmica en els termes assenyalats per la Constitució i explicitats per la LOU, amb el respecte al caràcter propi definit pel Patronat de la Universitat en els termes establits per estes Normes d'Organització i Funcionament.
  
3. L'objecte social exclusiu de la Universitat Cardenal Herrera-CEU és l'educació superior per mitjà de la investigació, la docència i l'estudi.
  
Article 2
  
La Universitat Cardenal Herrera-CEU gaudix de l'àmbit d'autonomia que, d'acord amb la Constitució i la LOU, correspon a esta Universitat privada per a la millor protecció de la llibertat acadèmica, i pot efectuar qualsevol altra competència necessària per a l'adequat compliment de les funcions assenyalades en l'article 1.2 de la LOU.
  
Article 3
  
1. La Universitat Cardenal Herrera-CEU és una entitat d'inspiració cristiana, basada en l'ideari de l'Associació Catòlica de Propagandistes i en les ensenyances del magisteri de l'Església catòlica. Tots els membres de la comunitat universitària es comprometen a respectar-los amb llibertat de consciència.
  
2. Així mateix, es reconeix que l'activitat de la Universitat es fonamenta en el principi de llibertat acadèmica, que es concreta en les llibertats de càtedra, d'investigació i d'estudi.
  
Article 4
  
1. La Universitat Cardenal Herrera-CEU, fidel als principis que la inspiren i des del respecte als valors consagrats per la Constitució, perseguix la formació integral dels seus professors i alumnes, a fi de capacitar-los per al pensament crític i de preparar-los per a l'exercici d'activitats científiques i professionals al servici de la societat, a més d'impulsar i fomentar la investigació científica i d'oferir els mitjans per a una àmplia difusió de la cultura i transmissió dels valors que propugna.
  
2. La Universitat Cardenal Herrera-CEU promourà la formació teològica i l'atenció pastoral a través de distintes activitats i iniciatives que es realitzaran en col·laboració amb la pastoral de l'Església particular i de conformitat amb el bisbe diocesà.
  
3. La Universitat Cardenal Herrera-CEU ordena els seus mitjans cap a la recerca i transmissió de la veritat a fi de contribuir a la construcció d'una societat més justa, solidària, pacífica i democràtica.
  
4. Per a facilitar l'accés a les seues ensenyances als que manquen de suficients mitjans econòmics, la Universitat Cardenal Herrera-CEU, a través del Patronat, establirà una eficaç política de beques i ajudes a l'estudi que es concediran en consideració als principis de mèrit, capacitat i situació econòmica del sol·licitant en la quantia que determine.
  
Article 5
  
1. La Universitat Cardenal Herrera-CEU es regirà per les lleis, disposicions i normes que, segons el que establix la LOU, afecten les universitats privades, així com per les presents Normes d'Organització i Funcionament i les normes internes que les despleguen.
  
2. La Universitat Cardenal Herrera-CEU té la seu a Moncada (València), sense perjuí dels centres d'activitats pròpies que puga establir en qualsevol altre lloc de la Comunitat Valenciana, d'acord amb la normativa vigent.
  
3. La Universitat Cardenal Herrera-CEU podrà promoure i crear institucions universitàries en altres comunitats autònomes i en l'estranger, en els termes establits per les lleis i pels acords internacionals.
  
4. Les llengües oficials de la Universitat Cardenal Herrera-CEU són el castellà i el valencià. Tot membre de la comunitat universitària té dret a usar qualsevol d'estes.
  
Article 6
  
1. El lema de la Universitat Cardenal Herrera-CEU és: Qui facit veritatem, venit ad lucem (Qui obra la veritat, va a la llum). L'escut consistix en un triangle blau escacat en rombes, orlat pel lema de la Universitat i, al peu, el nom de la Universitat Cardenal Herrera-CEU.
  
2. El segell de la Universitat reproduirà l'escut segons la descripció precedent.
  
Article 7
  
La Universitat Cardenal Herrera-CEU s'acull al patronatge de l'apòstol sant Pau, la festivitat del qual celebrarà el dia que es commemora la seua conversió.
  
Títol II
  
Estructura
  
Article 8
  
1. La Universitat Cardenal Herrera-CEU estarà integrada per facultats, escoles tècniques o politècniques superiors, escoles universitàries, escoles universitàries politècniques, departaments, instituts universitaris i interuniversitaris d'investigació, col·legis majors i per aquells altres centres i estructures bàsiques que organitzen ensenyança en modalitat no presencial. El reconeixement de la creació, modificació o supressió serà acordat pel Consell de la Generalitat a proposta de la Universitat.
  
2. En el marc de la pròpia autonomia, la Universitat Cardenal Herrera-CEU podrà crear altres centres o estructures propis, a més dels previstos en les presents Normes d'Organització i Funcionament, les activitats de desenrotllament dels fins institucionals dels quals no conduïsquen a l'obtenció de títols inclosos en el catàleg de títols universitaris oficials.
  
Article 9
  
Les facultats, escoles i centres integrats són les instàncies responsables de l'organització de l'ensenyança i de la investigació d'acord amb les directrius emanades dels òrgans superiors de la Universitat i dels processos acadèmics, administratius i de gestió que permeten obtindre títols de caràcter oficial i amb validesa en tot el territori nacional, així com d'aquelles altres funcions que determinen les presents Normes d'Organització i Funcionament.
  
Article 10
  
1. Els departaments són els òrgans encarregats de coordinar les ensenyances d'una o diverses àrees de coneixement en un o diversos centres, d'acord amb la programació docent de la Universitat i en relació amb les matèries atribuïdes pel Consell de Govern, així com de donar suport a les activitats i iniciatives docents i investigadores del professorat i d'exercir aquelles funcions que siguen determinades per les presents Normes d'Organització i Funcionament.
  
2. Els departaments agruparan tots els docents, investigadors i becaris adscrits a estos, així com el personal d'administració i servicis que se'ls haja assignat.
  
3. Els professors s'agruparan en els departaments en funció de les àrees de coneixement a què pertanguen.
  
Article 11
  
Els instituts universitaris i interuniversitaris d'investigació són centres dedicats a la investigació científica, tècnica o a la creació artística. Podran organitzar i desenrotllar programes i estudis de doctorat i de postgrau sense que la seua existència comporte una duplicitat estructural i funcional respecte als departaments; igualment, podran proporcionar assessorament tècnic en l'àmbit de les seues competències.
  
Article 12
  
La Universitat Cardenal Herrera-CEU, podrà crear altres centres d'acord amb el que en cada moment establisca la normativa vigent.
  
Títol III
  
Dels òrgans de govern i representació
  
Capítol I
  
Del Patronat
  
Article 13
  
El Patronat de la Universitat Cardenal Herrera-CEU és el màxim òrgan col·legiat de representació i de govern de la Universitat i exercix totes les funcions inherents a esta condició.
  
Article 14
  
El Patronat de la Universitat Cardenal Herrera-CEU estarà compost per membres nats i electes.
  
Són membres nats: el president, vicepresident i consiliari nacional de l'Associació Catòlica de Propagandistes i l'arquebisbe de València.
  
El president de l'Associació Catòlica de Propagandistes, com a president de la Fundació Universitària San Pablo-CEU, és president del Patronat i gran canceller de la Universitat.
  
Els patrons electes ho seran en nombre d'onze. Hauran de pertànyer a l'Associació Catòlica de Propagandistes en la condició de membres actius i seran elegits i remoguts pel Patronat de la Fundació Universitària San Pablo-CEU.
  
Els electes exerciran el seu mandat per un període de quatre anys, i podran ser reelegits dos vegades consecutives.
  
Podran assistir a les reunions del Patronat, quan siguen invitats pel president, amb veu però sense vot: el rector de la Universitat Cardenal Herrera CEU i el director general de la Fundació Universitària San Pablo-CEU.
  
Article 15
  
El compliment i desplegament dels fins fundacionals i de tot allò que els afecta és funció del Patronat, al qual correspon la fixació, concreció i determinació d'estes activitats, tant de les especificades en estes Normes d'Organització i Funcionament com de les no previstes expressament, ja que la seua enumeració té només caràcter enunciatiu i no limitador, sense perjuí de les facultats atribuïdes als altres òrgans de govern i de representació en estes Normes d'Organització i Funcionament, de manera que no constituïx llista tancada ni comporta cap orde de preferència en la seua realització. Tot això, dins del marc que comporta la seua naturalesa d'institució universitària privada i sense més limitacions que les establides en les lleis i en la resta de disposicions que en cada moment hi siguen aplicables.
  
Entre les facultats del Patronat, cal destacar les següents:
  
a) Aprovar, interpretar i modificar les Normes d'Organització i Funcionament de la Universitat, així com les normes reglamentàries que les despleguen, i vetlar especialment pel compliment de l'ideari i els fins fundacionals de la Universitat, que són els de la seua entitat promotora.
  
b) Establir les línies estratègiques i programàtiques de la Universitat.
  
c) Aprovar el pressupost de la Universitat i fiscalitzar-ne l'execució.
  
d) Nomenar i remoure el rector.
  
e) Nomenar i remoure, a proposta del rector, els vicerectors de la Universitat, el secretari general, el gerent, els degans de facultat, els directors d'escola, els directors de centres i els directors d'instituts universitaris i interuniversitaris d'investigació.
  
f) Aprovar en el seu àmbit la creació, extinció o modificació de facultats, escoles, centres universitaris, instituts universitaris d'investigació, col·legis majors, i la integració en la Universitat de centres o instituts universitaris de titularitat distinta. La seua aprovació per part del Patronat se sotmetrà a l'acord de la comunitat autònoma que legalment siga necessari.
  
g) Aprovar la plantilla de la Universitat i la seua remuneració.
  
h) Nomenar els professors, a proposta del rector.
  
i) La determinació de la política de beques i els criteris per a concedir-les.
  
j) Proposar l'establiment o la supressió de títols universitaris, així com l'aprovació o la modificació dels plans d'estudi, sense perjuí del reconeixement pel Govern de la Nació i el sotmetiment a les lleis relatives als títols universitaris oficials i de validesa en tot el territori espanyol.
  
k) L'organització, l'impuls i la vigilància de la pastoral i de l'educació religiosa, d'acord amb les normes de la legislació canònica vigent. El Patronat proposarà a l'ordinari del lloc el nomenament de director de pastoral, a proposta del consiliari nacional.
  
l) L'establiment de les línies generals de les relacions de la Universitat amb les administracions públiques i amb altres universitats i institucions.
  
m) Aprovar les normes que regulen el règim disciplinari aplicable al si de la comunitat universitària, a instància del Consell de Govern.
  
Article 16
  
La representació del Patronat correspon al seu president, que presidirà per dret propi i com a gran canceller qualsevol acte de la Universitat i les reunions de qualsevol dels seus òrgans col·legiats a què assistisca.
  
Article 17
  
El Patronat podrà, a proposta del president, elegir i remoure, entre els seus membres, un vicepresident.
  
Article 18
  
El Patronat designarà un secretari que alçarà acta de les sessions i donarà fe dels acords que s'adopten. En cas que el nomenament recaiga en persona que no siga patró, tindrà veu però no vot.
  
Article 19
  
La concurrència a les reunions del Patronat serà sempre personal, excepte l'arquebisbe de València, que podrà designar la persona que el substituïsca.
  
Els acords s'adoptaran per majoria de vots dels presents, i el president tindrà vot de qualitat en cas d'empat.
  
Quan es tracte de nomenaments o destitucions, la votació serà secreta si així ho sol·licita algun membre del Patronat.
  
Article 20
  
Les juntes del Patronat seran convocades pel president, per iniciativa pròpia o a petició de la quarta part dels membres del Patronat; es consideren vàlidament constituïdes quan concórrega la tercera part dels seus membres.
  
El Patronat, per al que no es preveu ací, elaborarà les seues pròpies normes de funcionament.
  
Article 21
  
El càrrec de patró de la Universitat serà gratuït i incompatible amb el fet de ser membre del Consell de Govern de la Universitat, sense perjuí d'altres incompatibilitats que puguen existir.
  
Capítol II
  
Dels òrgans acadèmics
  
Article 22
  
Els òrgans acadèmics es dividixen en òrgans col·legiats i òrgans unipersonals.
  
1. Són òrgans col·legiats:
  
a) El Claustre Universitari.
  
b) El Consell de Govern.
  
c) Les juntes de facultat, escola o centre.
  
d) Els consells de departament i d'Institut Universitari d'Investigació.
  
2. Són òrgans unipersonals:
  
a) El rector.
  
b) Els vicerectors.
  
c) El secretari general.
  
d) El gerent.
  
e) Els degans de facultat i els directors d'escola i de centre.
  
f) Els directors de departament i d'Institut Universitari d'Investigació.
  
Secció 1a
  
Dels òrgans col·legiats
  
Article 23
  
El Claustre Universitari és el màxim òrgan de representació de la comunitat universitària.
  
Article 24
  
El Claustre Universitari estarà compost per membres nats i electes.
  
Són membres nats: el rector, que el presidix; els vicerectors; el secretari general, que ho és del Claustre; els degans i directors d'escola i centre; els directors de departament; els directors dels instituts universitaris; els vicedegans i subdirectors d'escola i centre; els secretaris acadèmics de facultat, escola i centre; els directors d'unitats i altres servicis de suport a la docència i a la investigació; els professors que hagen sigut rectors de la Universitat, i els doctors honoris causa d'esta.
  
Són membres electes: els representants dels professors, dels alumnes de les juntes de les facultats, escola superior, i dos representants del personal d'administració i servicis elegits entre tots ells en convocatòria ad hoc. Estos deixaran de formar part del Claustre al ser remoguts o al cessar en els seus òrgans d'origen; en el cas del personal d'administració, seran elegits per un període de dos anys.
  
Podran ser invitats al Claustre Universitari, amb veu però sense vot, els professors emèrits de la Universitat.
  
Article 25
  
El Claustre Universitari serà convocat pel rector i es reunirà:
  
a) Preceptivament, una vegada cada curs acadèmic.
  
b) A petició, almenys, d'un terç dels claustrals.
  
c) Quan el rector ho estime pertinent.
  
Article 26
  
Són competències del Claustre Universitari:
  
a) Vetlar pel compliment de les Normes d'Organització i Funcionament i ser oït en els processos de modificació d'estes.
  
b) Ser informat de les línies generals d'actuació en la Universitat, en la docència, en la investigació, en l'administració i en la gestió.
  
c) Formular recomanacions i propostes.
  
d) Vetlar pel respecte dels principis de llibertat acadèmica, de càtedra, d'investigació i d'estudi.
  
Article 27
  
El Consell de Govern és l'òrgan col·legiat del govern ordinari de la Universitat. Els seus acords, en l'àmbit de la seua competència, seran vinculants per a qualsevol altre òrgan unipersonal o col·legiat de la Universitat.
  
Article 28
  
1. El Consell de Govern estarà constituït pel rector, que el presidirà; els vicerectors; el secretari general, que actuarà com a secretari d'este; el gerent; els degans de facultat i directors d'escola o centre, i per un director de departament de cada facultat, escola o centre, elegit pels directors de departament de la respectiva facultat, escola o centre.
  
2. El defensor universitari podrà assistir-hi, invitat pel rector, amb veu però sense vot.
  
3. Podran ser convocades pel rector per a ser oïdes pel Consell de Govern, en assumptes concrets, les persones de la comunitat universitària que considere oportú.
  
Article 29
  
Les competències del Consell de Govern són:
  
1. Vetlar pel compliment dels fins fundacionals.
  
2. Proposar, si és procedent, al Patronat la reforma de les Normes d'Organització i Funcionament de la Universitat.
  
3. Elaborar i proposar a l'aprovació del Patronat el seu propi reglament de règim intern i el dels altres òrgans col·legiats, així com les normes reglamentàries que despleguen les presents Normes d'Organització i Funcionament.
  
4. Elaborar les normes que regulen el règim disciplinari aplicable al si de la comunitat universitària per a la seua aprovació pel Patronat.
  
5. Proposar al Patronat la creació, modificació o supressió de facultats, escoles, instituts universitaris o altres centres; la implantació de títols oficials i propis, així com l'aprovació i la modificació dels respectius plans d'estudi.
  
6. Crear i suprimir departaments i definir-ne la composició i l'organització, amb informe al Patronat.
  
7. Proposar al Patronat la configuració i les modificacions de la plantilla del personal docent i investigador, així com el seu sistema de selecció i promoció.
  
8. Proposar al Patronat els criteris per a la concessió de permisos, excedències i anys sabàtics als professors universitaris.
  
9. Proposar al Patronat el nomenament de professors emèrits.
  
10. Proposar al Patronat la configuració i modificació de la plantilla del personal d'administració i servicis, així com la política de selecció, avaluació, retribucions i promoció d'este.
  
11. Establir el règim d'admissió d'alumnes i les condicions de la seua permanència d'acord amb la legislació vigent.
  
12. Aprovar la política de col·laboració amb altres universitats, persones físiques o entitats públiques o privades i conéixer els convenis corresponents, així com els contractes que subscriga el rector en nom de la Universitat.
  
13. Proposar al Patronat la creació i la supressió de servicis universitaris i establir els criteris per a la seua avaluació, així com aprovar les seues normes d'organització.
  
14. Elevar al Patronat el projecte de pressupost anual de la Universitat i les directrius de la programació econòmica plurianual per a la seua aprovació, i administrar el pressupost una vegada aprovat este.
  
15. Aprovar la memòria de la Universitat de cada curs acadèmic.
  
16. Concedir el grau de doctor honoris causa, amb el vistiplau del Patronat, i atorgar medalles i altres distincions de la Universitat d'acord amb el Reglament d'Honors i Distincions.
  
17. Aprovar el calendari acadèmic.
  
18. Resoldre els conflictes de competències que es plantegen entre centres o servicis universitaris.
  
19. Aprovar els programes de doctorat a proposta de la Comissió de Doctorat.
  
20. Qualsevol altra competència que li atribuïsquen les presents Normes d'Organització i Funcionament i la resta de disposicions que li puguen ser aplicables.
  
Article 30
  
Al si del Consell de Govern es podrà crear una comissió permanent que actuarà per delegació d'aquell per a la resolució dels assumptes de govern ordinari. La seua composició serà determinada pel Reglament del Consell de Govern.
  
Article 31
  
La Junta de Facultat, Escola o Centre és l'òrgan col·legiat de govern d'estos, que exercix les seues funcions amb vinculació als acords del Patronat, Consell de Govern i resolucions del rector.
  
Article 32
  
La Junta de Facultat, Escola o Centre estarà composta per membres nats i electes.
  
Són membres nats: el degà o director, que presidirà les reunions; els vicedegans o subdirectors; el secretari acadèmic, que alçarà acta de les sessions, i els directors dels departaments integrats en la facultat o escola.
  
Són membres electes: un professor per cada titulació impartida en la facultat, escola o centre, i un alumne. Seran elegits per un període no superior a dos anys i cessaran per pèrdua de la condició de professor o alumne dels dits centres.
  
Article 33
  
Les competències de la Junta de Facultat, Escola o Centre són:
  
1. Col·laborar amb el degà o director en la gestió de la facultat, escola o centre.
  
2. Promoure el perfeccionament dels plans d'estudi i de la metodologia docent, així com l'establiment de títols propis i noves titulacions.
  
3. Participar en la programació de les activitats d'extensió universitària.
  
4. Vetlar per l'adequada dotació dels servicis necessaris per al seu correcte funcionament.
  
5. Qualsevol altra competència que li puga ser atribuïda en el desplegament d'estes Normes d'Organització i Funcionament.
  
Article 34
  
1. Els departaments són els òrgans encarregats de coordinar les ensenyances d'una o diverses àrees de coneixement en un o diversos centres d'acord amb la programació docent de la Universitat, i de donar suport a les activitats i iniciatives docents i investigadores del professorat, seguint en tot això les directrius emanades de les juntes de facultat i del Consell de Govern.
  
2. El Consell de Departament és l'òrgan de govern del departament i exercix les seues funcions amb vinculació a les decisions dels òrgans de govern de la Universitat i a les de la facultat o escola.
  
3. El Consell de Departament estarà compost pel director de departament, que el presidirà; el secretari, que també ho serà del Consell de Departament; els directors de les seccions departamentals; els catedràtics i agregats adscrits a este, i quatre professors doctors.
  
Secció 2a
  
Dels òrgans unipersonals
  
Article 35
  
1. El rector és la màxima autoritat acadèmica de la Universitat i, d'acord amb les directrius fixades pel Patronat, li correspon la direcció, el govern i la gestió ordinària d'esta de conformitat amb les presents Normes d'Organització i Funcionament i amb els reglaments interns. Presidix el Claustre de la Universitat, el Consell de Govern i qualsevol òrgan col·legiat a què assistisca. Així mateix, deté la representació de la Universitat i en presidix tots els actes, sense perjuí de les atribucions conferides per estes Normes d'Organització i Funcionament al president del Patronat i gran canceller de la Universitat.
  
2. El rector té tractament de magnífic.
  
Article 36
  
El rector és nomenat i remogut pel Patronat de la Universitat, el seu mandat serà per un període no major de quatre anys, i podrà ser reelegit de manera consecutiva per una sola vegada, no obstant la facultat del Patronat de poder en qualsevol moment revocar-ne el nomenament.
  
Article 37
  
1. Són competències del rector:
  
a) Presidir el Consell de Govern i definir, d'acord amb el Patronat, les grans línies de gestió de la Universitat, i vigilar-ne el compliment.
  
b) Expedir els títols i diplomes atorgats per la Universitat.
  
c) Subscriure i denunciar acords i convenis amb altres universitats, administracions, persones físiques o jurídiques, públiques o privades, autoritzant l'ús en estos de la denominació i emblema de la Universitat, de la qual cosa donarà compte al Patronat d'esta.
  
d) Proposar al Patronat la contractació del professorat, d'acord amb el procediment que reglamentàriament es determine.
  
e) Proposar al Patronat el nomenament i la destitució dels vicerectors, secretari general, degans, directors d'escola i centre i directors d'institut universitaris i interuniversitaris.
  
f) Proposar al Patronat el nomenament i la destitució del gerent de la Universitat.
  
g) Convocar eleccions per a representants en els distints òrgans de la Universitat.
  
h) Seleccionar, a proposta del gerent, el personal administratiu i de servicis, i informar-ne el Patronat.
  
i) Exercir la facultat disciplinària sobre el personal docent, l'alumnat i el personal administratiu i de servicis.
  
j) Reconéixer grups d'investigació en els termes que s'establisquen reglamentàriament.
  
k) Exercir les funcions de representació externa i institucional de la Universitat.
  
l) Autoritzar els gastos i ordenar els pagaments de conformitat amb els pressupostos de la Universitat, a proposta del gerent.
  
m) Exercir les altres competències que li atribuïsquen la legislació vigent, les presents Normes d'Organització i Funcionament i totes aquelles que no estiguen expressament assignades a uns altres òrgans.
  
2. El rector podrà delegar en els vicerectors i secretari general les competències del número anterior, excepte les dels apartats b), e) i f).
  
Article 38
  
El rector podrà proposar al Patronat la designació d'un o diversos vicerectors entre els professors doctors de la Universitat, que assumiran les funcions que el rector els atribuïsca per delegació. En l'acte de nomenament hauran de constar les competències que s'atribuïxen a cada vicerector i l'orde en la jerarquia de la Universitat.
  
En cas d'absència, malaltia, mort o cessament del rector, assumirà interinament les seues funcions el vicerector a qui corresponga per rang, i comunicarà al Consell de Govern i al Patronat de la Universitat esta situació d'interinitat.
  
Article 39
  
1. El secretari general és el fedatari dels actes i acords del Consell de Govern.
  
2. Serà designat pel Patronat, a proposta del rector, entre els professors doctors de la Universitat.
  
3. Els secretaris acadèmics de facultat, escola o centre dependran funcionalment del secretari general.
  
Article 40
  
Són competències del secretari general:
  
a) Assistir el rector en les tasques d'organització i administració de la Universitat.
  
b) Alçar i custodiar les actes de les sessions dels òrgans col·legiats de la Universitat, excepte del Patronat.
  
c) Vetlar pel compliment de la normativa general i pròpia de la Universitat, dels acords dels òrgans col·legiats i de les resolucions del rector, ordenant-ne i preveient-ne la publicitat.
  
d) Dirigir el Registre General, custodiar l'Arxiu Central de la Universitat i el seu segell i expedir els certificats que corresponguen.
  
e) Organitzar i vetlar pel bon fi dels processos electorals que es desenrotllen en la Universitat.
  
f) Coordinar l'activitat administrativa en les facultats, escoles i en la resta de centres.
  
g) Organitzar i vigilar la custòdia de les actes de qualificació.
  
h) Elaborar la memòria anual de la Universitat per a presentar-la al Consell de Govern.
  
i) Organitzar els actes solemnes de la Universitat i cuidar el compliment del protocol universitari.
  
j) Qualsevol altra competència que li delegue el rector de conformitat amb les presents Normes d'Organització i Funcionament.
  
Article 41
  
El gerent, que no podrà exercir funcions docents, és responsable de la gestió dels servicis administratius i econòmics de la Universitat, sota la immediata dependència funcional del rector, segons les directrius i facultats que li assenyale el Patronat.
  
Serà nomenat pel Patronat a proposta del rector.
  
Article 42
  
Són competències del gerent:
  
a) Exercir el control i la gestió d'ingressos i gastos de la Universitat inclosos en el pressupost anual, i supervisar el compliment de les seues previsions.
  
b) Proposar al rector l'autorització dels gastos i l'ordenació dels pagaments de conformitat amb els pressupostos de la Universitat.
  
c) Elaborar i actualitzar l'inventari de béns i drets que integren el patrimoni assignat a la Universitat.
  
d) Elaborar la proposta de pressupost anual i rendició de comptes de la seua execució.
  
e) Elaborar la memòria econòmica anual de la Universitat.
  
f) Elaborar els plans d'inversió plurianuals.
  
g) Qualsevol altra competència que li siga conferida per les normes que es dicten en desplegament de les presents Normes d'Organització i Funcionament.
  
Article 43
  
Els degans de facultat i directors d'escola i de centre detenen la representació i exercixen les funcions de direcció i gestió ordinària d'estos. Seran nomenats pel Patronat a proposta del rector entre els professors doctors de la Universitat.
  
Article 44
  
Les competències del degà de facultat i del director d'escola o de centre són les següents:
  
a) Dirigir i supervisar la docència, la investigació i la resta d'activitats de la facultat, escola o centre.
  
b) Proposar al rector el nomenament dels vicedegans, dels subdirectors i dels directors de departament.
  
c) Proposar al rector el nomenament i la destitució del secretari de la facultat, escola o centre.
  
d) Organitzar i dirigir els servicis administratius de la facultat, escola o centre.
  
e) Convalidar els estudis dels alumnes que així ho sol·liciten, oïts els responsables de les àrees de coneixement afectades i de conformitat amb les normes aplicables.
  
f) Vetlar pel compliment de les normes que afecten la facultat, escola o centre i, en especial, les relatives al bon funcionament dels servicis i al manteniment de la convivència acadèmica.
  
g) Fomentar la investigació i les activitats culturals i d'extensió universitària, d'acord amb la programació general de la Universitat.
  
h) Instar el rector perquè exercisca la seua funció disciplinària sobre professors i alumnes de la seua facultat, escola o centre.
  
i) Promoure els actes acadèmics i titulacions de la facultat.
  
j) Proposar noves titulacions i reformes en els plans d'estudi.
  
k) Buscar i organitzar pràctiques i ofertes d'ocupació per als alumnes.
  
l) Elaborar el projecte de pressupost anual de la facultat, escola o centre, i vigilar-ne el compliment.
  
Article 45
  
Les facultats, escoles i centres podran comptar amb un o diversos vicedegans o subdirectors.
  
Els vicedegans de facultat o subdirectors d'escoles o centres seran nomenats i remoguts pel rector, a proposta del corresponent degà o director, entre els professors que hi impartisquen docència.
  
Article 46
  
En cada facultat, escola o centre podrà designar-se un secretari, que serà nomenat i remogut pel rector, a proposta del degà o director, entre els professors d'esta.
  
Article 47
  
Les competències del secretari de facultat, escola o centre són les següents:
  
a) Auxiliar el degà o director i exercir les funcions que este li encomane.
  
b) Elaborar i custodiar les actes de les reunions de la junta de facultat, escola o centre, i expedir els certificats dels acords que hi figuren.
  
c) Dirigir els registres i arxius i controlar-hi l'accés.
  
d) Custodiar el segell de la facultat, escola o centre.
  
e) Elaborar la memòria anual de la facultat, escola o centre.
  
f) Dirigir la tramitació acadèmica i administrativa de la facultat, escola o centre.
  
g) Qualsevol altra competència que li delegue el degà o el director, o el secretari general.
  
Article 48
  
El director de departament deté la representació d'este i n'exercix les funcions de direcció i gestió ordinària, i en presidix les reunions.
  
Serà nomenat i cessat pel rector a proposta del degà o director, amb el vistiplau del Patronat.
  
Article 49
  
Són competències dels directors de departament:
  
a) Dirigir o coordinar, segons els casos, les funcions docents i investigadores dels seus integrants.
  
b) Estimular la investigació del professorat del seu departament.
  
c) Fomentar i controlar la promoció dels membres del seu departament.
  
d) Vetlar pel compliment de la normativa de la Universitat i de les obligacions dels seus membres.
  
e) Gestionar eficaçment els recursos assignats al departament.
  
f) Elevar al Consell de Govern, amb el vistiplau del degà, la proposta de modificació de plantilla, perquè este procedisca, si ho estima pertinent, a la tramitació d'esta davant del Patronat.
  
g) Proposar al rector, a través del degà o director corresponent, el pla d'ordenació docent del departament per a cada curs acadèmic, que comprendrà les assignatures que s'impartisquen, els programes i els professors assignats a estes.
  
h) Supervisar la qualitat de la docència i participar en els procediments d'avaluació del personal i dels servicis de la Universitat que afecten directament les seues activitats.
  
i) Qualsevol altra que li atribuïsca la legislació vigent i les presents Normes d'Organització i Funcionament.
  
Article 50
  
En cada departament podrà haver-hi un secretari d'este, que assistirà el director en les funcions de direcció i gestió ordinària, i alçarà acta de les reunions. Serà designat pel director entre els professors que integren el departament.
  
Article 51
  
Els directors dels instituts universitaris d'investigació seran professors doctors designats pel Patronat, a proposta del rector. Detindran la representació d'aquells i n'exerciran les funcions de direcció i gestió ordinària, subjectes a la normativa general de la Universitat i a la particular del seu institut.
  
Article 52
  
Tots els membres que integren els òrgans i els càrrecs unipersonals de la Universitat podran cessar a petició pròpia. En tot cas, podran ser cessats en qualsevol moment per qui els va nomenar.
  
Títol IV
  
Dels òrgans assessors i del defensor universitari
  
Secció 1a
  
Del Consell Assessor
  
Article 53
  
1. El Consell Assessor és l'òrgan de connexió de la Universitat amb la societat. A través d'este la Universitat canalitza les aspiracions i necessitats socials que puguen ser satisfetes per esta, al mateix temps que promou la sensibilització dels diversos sectors socials a fi de proveir la Universitat de mitjans per al millor compliment dels seus fins.
  
2. El Consell Assessor està constituït per un mínim d'onze membres i un màxim de trenta. La designació i revocació d'estos correspon al Patronat de la Universitat. Es procurarà que el Consell Assessor estiga integrat per personalitats rellevants de la vida econòmica, professional, científica i cultural.
  
3. Els membres del Consell Assessor seran designats per un període de dos anys, i podran ser reelegits. El càrrec de membre del Consell Assessor serà gratuït.
  
4. El Consell Assessor elegirà, entre els seus membres, un president i un vicepresident, amb mandat en estos dos casos de dos anys i amb possibilitat de reelecció.
  
5. A les sessions del Consell Assessor assistiran el rector i el gerent, amb veu però sense vot.
  
6. El Consell Assessor designarà un secretari, que alçarà acta de les sessions i donarà fe dels acords que aquell adopte. En cas que el nomenament recaiga en persona que no siga assessor, tindrà veu, però no vot.
  
7. El Consell Assessor es reunirà almenys una vegada en cada curs, convocat pel president. El gran canceller de la Universitat presidirà les reunions quan hi assistisca.
  
8. Són competències del Consell Assessor:
  
a) Conéixer els pressupostos anuals de la Universitat.
  
b) Elaborar estudis o informes, per iniciativa pròpia o a petició del Patronat de la Universitat.
  
c) Promoure ajudes a l'estudi en la Universitat.
  
d) Promoure ajudes econòmiques per a potenciar línies d'investigació que siguen sol·licitades per les institucions de l'entorn social.
  
e) Transmetre a la Universitat les necessitats manifestades en la societat amb vista a la creació de noves titulacions o especial orientació de les ensenyances.
  
f) Promoure convenis amb empreses i institucions per a perfeccionar la formació dels alumnes i per a obrir el mercat de treball als titulats.
  
g) Realitzar totes les gestions que crega pertinents per al millor compliment dels fins del Consell.
  
h) Rebre informació sobre la Universitat i les seues línies generals d'investigació.
  
Secció 2a
  
Del Consell Acadèmic
  
Article 54
  
1. El Consell Acadèmic és el principal òrgan d'assessorament científic de la Universitat.
  
2. El Consell Acadèmic estarà compost per membres nats i electes. Són membres nats: els rectors honoraris i els doctors honoris causa de la Universitat Cardenal Herrera-CEU. Són membres electes aquells que designe el Patronat en nombre no inferior a onze ni superior a trenta. Estos seran elegits entre personalitats rellevants del món acadèmic i científic.
  
3. Els membres del Consell Acadèmic seran designats per un període de dos anys, i podran ser reelegits.
  
4. El Patronat de la Universitat designarà un president i un vicepresident per un període de dos anys i amb possibilitat de reelecció. També designarà un secretari, que alçarà acta de les sessions. En cas que el nomenament recaiga en persona que no siga assessor, tindrà veu però no vot.
  
5. A les sessions assistirà el rector.
  
6. El Consell Acadèmic es reunirà, almenys, dos vegades en cada curs, i serà convocat pel president, sense perjuí de les facultats que corresponguen al gran canceller de la Universitat, que n'ocuparà la presidència quan acudisca a les reunions.
  
Article 55
  
Les competències del Consell Acadèmic són:
  
a) Elaborar estudis o informes, per iniciativa pròpia o a petició del Patronat de la Universitat.
  
b) Transmetre a la Universitat les necessitats que la societat demane amb vista a la creació de noves titulacions o especial orientació de les ensenyances.
  
c) Demanar informació sobre la Universitat i les línies generals d'investigació.
  
d) Realitzar totes les gestions que crega pertinents per a complir millor els fins del Consell.
  
Secció 3a
  
De les comissions consultives
  
Article 56
  
Per cada títol oficial o propi de la Universitat Cardenal Herrera-CEU es podrà constituir una comissió consultiva, que estarà integrada per destacats especialistes i professionals, els membres de la qual seran nomenats per un període de dos anys pel Patronat a proposta del rector o per iniciativa del mateix Patronat.
  
Estes comissions, convocades pel corresponent degà o director, es reuniran almenys dos vegades a l'any i assessoraran els òrgans de govern de les facultats, escoles, centres i instituts universitaris sobre aquelles qüestions que es consideren oportunes, i podran emetre, a este efecte, informes i recomanacions sobre els plans d'estudi, les eixides professionals, les noves titulacions i la resta de qüestions anàlogues.
  
Seran presidides pel degà o director corresponent, sense perjuí del dret que correspon al gran canceller i al rector si hi estan presents.
  
Secció 4a
  
Del defensor universitari
  
Article 57
  
1. El defensor universitari vetlarà pel respecte als drets i a les llibertats dels professors, estudiants i personal d'administració i servicis. Les seues actuacions sempre estaran dirigides cap a la millora de la qualitat i cap a la bona convivència entre tots els membres de la comunitat universitària.
  
2. Les seues actuacions no estaran sotmeses a mandat imperatiu de cap instància universitària, i es regiran pels principis d'independència i autonomia.
  
Article 58
  
El defensor universitari serà nomenat pel Patronat a proposta del rector, oït el Consell de Govern, entre els professors de la Universitat o persones de reconegut prestigi dins de la Comunitat Valenciana que posseïsquen el títol de doctor i que exercisquen la seua professió més de vint anys. El seu mandat serà de dos anys, i podrà ser reelegit. Serà incompatible amb el compliment de qualsevol altre càrrec acadèmic. El seu règim de dedicació a la Universitat serà flexible.
  
Article 59
  
Actuarà sempre a instància de part, atenent les queixes motivades que li presenten, promovent, si és procedent, l'oportuna investigació sumària i informal, i donant-ne coneixement a l'òrgan o òrgans universitaris que corresponguen.
  
Totes les autoritats acadèmiques estan obligades a prestar-li la col·laboració necessària per al compliment de les seues funcions.
  
En cap cas no intervindrà en assumptes que estiguen pendents de resolució en l'àmbit jurisdiccional o subjectes a expedient disciplinari.
  
Article 60
  
Rendirà un informe anual al rector, el qual l'elevarà al Patronat. Per a estudiar-lo i valorar-lo tindrà dret a demanar dades de tots els òrgans universitaris.
  
Títol V
  
De la comunitat universitària
  
Capítol I
  
Del personal docent i investigador
  
Secció 1a
  
De les categories de professors i del seu règim de dedicació
  
Article 61
  
1. El professorat de la Universitat Cardenal Herrera-CEU està integrat per les següents categories de professors:
  
a) Professors permanents.
  
b) Professors associats.
  
c) Professors emèrits.
  
d) Professors extraordinaris.
  
e) Professors visitants.
  
2. Així mateix, i d'acord amb el que s'establix en les presents Normes d'Organització i Funcionament, podrà haver-hi professors col·laboradors honoraris.
  
Article 62
  
1. Són professors permanents aquells que exercixen la seua activitat docent i investigadora exclusivament en la Universitat Cardenal Herrera-CEU, excepte autorització expressa de compatibilitat concedida pel rector amb caràcter excepcional. Als professors permanents es confia de manera principal la funció docent i investigadora, i la resta de tasques universitàries per a les quals puguen ser requerits. Només els professors permanents podran exercir càrrecs acadèmics unipersonals.
  
2. Els professors permanents pertanyen a una d'estes sis categories:
  
a) Catedràtics de la Universitat Cardenal Herrera-CEU.
  
b) Professors agregats de la Universitat Cardenal Herrera-CEU.
  
c) Professors adjunts de la Universitat Cardenal Herrera-CEU.
  
d) Professors col·laboradors de la Universitat Cardenal Herrera-CEU.
  
e) Professors titulars d'escola universitària de la Universitat Cardenal Herrera-CEU.
  
f) Professors col·laboradors d'escola universitària de la Universitat Cardenal Herrera-CEU.
  
3. Reglamentàriament s'establirà el règim de promoció del professorat entre les categories enunciades en l'apartat anterior. En tot cas, la pertinença a les categories a), b) i c) requerirà el títol de doctor; la pertinença a la categoria d), el de doctor, llicenciat, enginyer o arquitecte, i la pertinença a les categories e) i f), el de diplomat, enginyer tècnic o arquitecte tècnic.
  
Article 63
  
1. Són professors associats aquells diplomats, llicenciats o doctors de reconegut prestigi professional que col·laboren, a temps parcial, en la docència de la Universitat.
  
2. Són professors emèrits aquells catedràtics o agregats de la Universitat Cardenal Herrera-CEU que, estant jubilats i per concórrer en ells un acreditat prestigi científic, després d'haver prestat servicis destacats a la Universitat són contractats amb caràcter temporal.
  
3. Són professors extraordinaris els catedràtics emèrits d'una altra Universitat que, pel seu reconegut prestigi, impartixen classe, a temps parcial, en esta Universitat. La seua vinculació amb la Universitat Cardenal Herrera-CEU és de temps limitat.
  
Article 64
  
1. La Universitat Cardenal Herrera-CEU podrà comptar per temps limitat amb professors visitants que, pel seu reconegut prestigi o en virtut dels acords de col·laboració subscrits amb altres universitats espanyoles o estrangeres, impartisquen cursos, seminaris o conferències.
  
2. Podran ser professors col·laboradors honoraris els qui, per la seua relació amb la Universitat Cardenal Herrera-CEU i en especial per ser antics alumnes d'esta, col·laboren de manera esporàdica i discontínua en tasques auxiliars de docència i investigació, aportant la seua experiència professional i coneixements. La seua col·laboració amb la Universitat no comportarà cap relació laboral, sempre amb ple respecte a la legislació laboral existent.
  
Article 65
  
Com a mitjà d'iniciació en la funció docent i investigadora, la Universitat Cardenal Herrera-CEU comptarà amb becaris de docència i investigació.
  
Secció 2a
  
De l'accés a la condició de professor i del seu cessament
  
Article 66
  
La selecció del professorat es realitzarà de conformitat amb el que preveuen les presents Normes d'Organització i Funcionament i la resta de disposicions que les despleguen.
  
Article 67
  
Obtinguda l'aprovació del Patronat, se subscriurà amb cada professor el corresponent contracte, en el qual constaran expressament el seu coneixement i respecte de les presents normes i de l'ideari de la Universitat.
  
Article 68
  
La condició de professor de la Universitat Cardenal Herrera-CEU es perdrà:
  
a) Per renúncia voluntària.
  
b) Per haver transcorregut el termini per al qual va ser contractat.
  
c) Per acomiadament instat per la Universitat i substanciat d'acord amb la llei.
  
d) Per les altres causes previstes en la legislació vigent.
  
Secció 3a
  
Dels drets i deures del personal docent i investigador
  
Article 69
  
Són drets del personal docent i investigador:
  
a) Exercir la llibertat de càtedra i investigació, amb el degut respecte a la Constitució, a les lleis i a les presents normes, en el marc de l'ideari de la Universitat.
  
b) Participar en els òrgans de govern de la Universitat en els termes previstos en les presents Normes d'Organització i Funcionament i normes que les despleguen.
  
c) Disposar dels mitjans necessaris per al compliment de les seues funcions, segons els recursos de la Universitat.
  
d) Ser avaluat i conéixer els resultats de l'avaluació de la seua activitat, amb el propòsit fonamental de servir d'ajuda per a la contínua millora de la seua capacitat i del seu rendiment.
  
e) Ser informats dels acords adoptats pels òrgans de govern de la Universitat que afecten a ell com a professor i la comunitat universitària.
  
f) Acudir a les autoritats de la Universitat i al defensor universitari quan entenguen que els seus drets i interessos acadèmics han sigut lesionats.
  
g) Promocionar-se dins de les categories establides pel capítol I d'este títol quint, a través d'un procediment objectiu, establit reglamentàriament.
  
h) Proposar mesures que permeten millorar els resultats de l'activitat docent i investigadora.
  
Article 70
  
Són deures del personal docent i investigador:
  
a) Respectar, en l'exercici de la docència i de la investigació, els principis i l'ideari que informen l'esperit de la Universitat, així com les seues instal·lacions i patrimoni.
  
b) Complir les tasques docents, investigadores, de tutoria i de gestió que li siguen encomanades, amb especial respecte i atenció als alumnes que li siguen confiats.
  
c) Vetlar per la pròpia formació científica i per l'actualització dels mètodes pedagògics.
  
d) Procurar la consecució dels fins de la Universitat, fomentar-ne la vida comunitària i assistir als seus actes acadèmics.
  
e) Conéixer, complir i fer complir la normativa que regula el funcionament de la Universitat.
  
f) Vetlar pels interessos de la Universitat dins i fora d'esta.
  
g) Assumir la responsabilitat dels càrrecs que li siguen encomanats.
  
h) Tot allò que corresponga a la seua condició laboral i professional.
  
Capítol II
  
Dels alumnes
  
Secció 1a
  
De la condició d'alumne
  
Article 71
  
Són alumnes de la Universitat Cardenal Herrera-CEU els qui estiguen matriculats en qualsevol dels estudis oficials o propis que impartixen les seues facultats, escoles, centres i instituts universitaris.
  
Article 72
  
Es perdrà la condició d'alumne:
  
a) Per baixa voluntària.
  
b) Per observar una conducta que lesione greument l'orde acadèmic, en aplicació de les normes reglamentàries que regulen la disciplina universitària, després de l'obertura, instrucció i resolució de l'expedient oportú.
  
c) Per incompliment de les normes administratives i de matriculació o per incompliment de les seues obligacions econòmiques amb la Universitat.
  
d) Per altres causes previstes en les presents Normes d'Organització i Funcionament i en la resta de normes i acords que regulen el règim de permanència de l'alumnat.
  
Secció 2a
  
Dels drets i deures dels alumnes
  
Article 73
  
Són drets dels alumnes:
  
a) Rebre una ensenyança qualificada i actualitzada i una formació humana integral conforme a l'ideari de la Universitat.
  
b) Rebre les ensenyances corresponents a les assignatures en què estiguen matriculats.
  
c) La igualtat d'oportunitats i la no-discriminació per circumstàncies personals i socials tant en l'accés com en la permanència en la Universitat, així com en l'exercici dels seus drets acadèmics. La Universitat prestarà especial atenció als estudiants que sofrisquen algun tipus de discapacitat, col·laborant amb les organitzacions especialitzades, públiques o privades, que tinguen per finalitat la millor integració d'estes persones.
  
d) Ser assistits i orientats en els seus estudis acadèmics pels professors i, especialment, pels tutors.
  
e) Participar en els òrgans de govern i representació de la Universitat en la forma que reglamentàriament es determine.
  
f) Tindre accés a de les beques i ajudes a l'estudi que els siguen atorgades per la mateixa Universitat, per qualsevol administració pública o per empreses i institucions privades.
  
g) Ser valorats en el seu rendiment acadèmic conforme a criteris i procediments objectius que seran coneguts prèviament. En tot cas, serà criteri inspirador l'avaluació contínua de l'alumne.
  
h) Sol·licitar i obtindre dels professors justificació de les qualificacions rebudes i, si és procedent, sol·licitar-ne la revisió en els termes que reglamentàriament s'establisquen.
  
i) Acudir davant de les autoritats universitàries i, si és procedent, davant del defensor universitari quan entenguen que els seus drets han sigut lesionats.
  
j) Participar en les activitats complementàries que organitze la Universitat.
  
k) Ser informats dels possibles canvis que puguen afectar substancialment les ensenyances que cursen.
  
l) Promoure i participar en associacions d'alumnes i d'antics alumnes en els termes que establisca el Reglament de l'Alumnat.
  
m) Comptar amb els servicis acadèmics, psicopedagògics i d'atenció, orientació i informació que la Universitat promoga per a aconseguir una formació integral que els permeta convertir-se en professionals preparats científicament, tècnicament i èticament, i evolucionar com a persones, de manera que es facilite el seu accés al món laboral.
  
n) Altres drets reconeguts per l'article 46 de la Llei Orgànica d'Universitats i d'acord amb les presents Normes d'Organització i Funcionament.
  
Article 74
  
Són deures dels alumnes:
  
a) Realitzar el treball acadèmic propi de la seua condició universitària amb aprofita-ment suficient.
  
b) Respectar l'ideari de la Universitat, les instal·lacions i el patrimoni, així com fer un ús adequat dels seus béns i recursos.
  
c) Exercir responsablement els càrrecs per als quals hagen sigut elegits o designats.
  
d) Cooperar amb la resta de la comunitat universitària en el bon funcionament de la Universitat i en la millora dels seus servicis.
  
e) El tracte considerat i respectuós cap a tot el personal de la Universitat, els seus companys i totes aquelles persones que la visiten.
  
f) Mantindre l'adequat orde i disciplina en el recinte universitari i promoure la convivència normal entre tots els membres de la comunitat universitària.
  
g) Complir les Normes d'Organització i Funcionament i la resta de disposicions reglamentàries que les despleguen.
  
h) Participar en l'avaluació del professorat i dels servicis universitaris per mitjà de les enquestes i sondejos d'opinió que aplique la Universitat Cardenal Herrera-CEU per a la millora contínua de la qualitat de totes les seues prestacions a l'alumnat.
  
Capítol III
  
Del personal d'administració i servicis
  
Article 75
  
Al personal d'administració i servicis de la Universitat, sota la direcció del gerent, li corresponen les funcions de gestió, suport, assistència i manteniment per a l'adequada prestació de tots els servicis universitaris que contribuïxen a la consecució dels fins propis de la Universitat.
  
Article 76
  
Són drets del personal d'administració i servicis:
  
a) Disposar dels mitjans adequats per al compliment de les seues tasques i conéixer les funcions assignades al seu lloc de treball.
  
b) Rebre la formació professional encaminada al seu perfeccionament i promoció, d'acord amb els mitjans que la Universitat destine a este fi.
  
c) Conéixer els criteris que utilitza la Universitat en l'organització i promoció del personal.
  
d) Ser informat dels resultats de l'avaluació efectuada sobre les labors que tinguen encomanades.
  
e) Promocionar-se conforme a criteris objectius.
  
Article 77
  
Són deures del personal d'administració i servicis:
  
a) Exercir les tasques encomanades amb professionalitat, competència i eficàcia, contribuint al bon funcionament i millora de la Universitat.
  
b) Conéixer, complir i fer complir la normativa que regula el funcionament de la Universitat.
  
c) Respectar l'ideari de la Universitat.
  
d) Observar un tracte considerat i respectuós amb el personal de la Universitat, docent i no docent, amb els alumnes i amb totes aquelles persones que la visiten.
  
e) Respectar el patrimoni i les instal·lacions de la Universitat.
  
f) Tots aquells que corresponguen a la seua condició laboral i professional.
  
Títol VI
  
De la docència, l'estudi i la investigació
  
Capítol I
  
De la docència i l'estudi
  
Article 78
  
La docència en la Universitat Cardenal Herrera-CEU té com a finalitat la formació integral dels alumnes i l'adequada preparació per a l'exercici professional. Combinarà els continguts teòrics i pràctics de cada matèria i fomentarà en els estudiants la capacitat crítica i el sentit de la responsabilitat al servici de la societat.
  
S'impartirà dins del respecte al seu ideari, als principis democràtics de convivència, a la dignitat de la persona, al ple desenrotllament de la personalitat de l'estudiant i a l'exercici responsable de la seua llibertat, i tendirà a fer de les aules universitàries una escola de ciutadania.
  
Article 79
  
També és missió de la Universitat Cardenal Herrera-CEU contribuir, junt amb les altres institucions d'ensenyança superior, al desenrotllament i la transmissió del coneixement científic en totes les seues variants i aspectes, des d'una visió interdisciplinar i integradora dels sabers.
  
Article 80
  
La Universitat prestarà especial atenció a les ensenyances de tercer cicle.
  
En la Universitat existirà una Comissió de Doctorat composta per representants dels departaments i instituts universitaris d'investigació, designats pel Consell de Govern.
  
El Consell de Govern, a proposta de la Comissió de Doctorat, aprovarà els programes de tercer cicle.
  
Correspon als departaments i als instituts universitaris d'investigació la proposta de programes de doctorat. Igualment, els correspon l'admissió dels candidats a estos programes, d'acord amb els criteris aprovats pel Consell de Govern.
  
Article 81
  
La Universitat vetlarà per la qualitat de l'ensenyança impartida i assegurarà el seguiment i l'avaluació del personal docent i investigador i dels estudiants amb criteris adequats.
  
Article 82
  
La Universitat regularà el règim d'accés i permanència de l'alumnat en els seus centres, respectant la legislació vigent respecte d'això. En tot cas, el procediment d'admissió d'alumnes estarà presidit pels principis de publicitat, igualtat, mèrit i capacitat.
  
Article 83
  
El Patronat de la Universitat, en aplicació de les condicions bàsiques que establisca el Govern per a estos casos i amb un informe previ del Consell de Coordinació Universitària, podrà regular les condicions per a l'accés a la Universitat dels majors de vint-i-cinc anys que no estiguen en possessió del títol de Batxiller o equivalent.
  
Article 84
  
La Universitat promourà la col·laboració amb la societat i amb les administracions públiques per a establir el sistema de beques i ajudes a l'estudi de manera que siga tan ampli com siga possible.
  
Article 85
  
Les ensenyances de la Universitat estaran dirigides a l'obtenció de títols oficials o propis. Les primeres seran reglades i s'impartiran d'acord amb un pla d'estudis reconegut i homologat per l'estat, mentre que les segones seran aprovades pel Patronat, a proposta del Consell de Govern, d'acord amb el que establix la Llei Orgànica d'Universitats i la resta de preceptes que la despleguen.
  
Article 86
  
La Universitat podrà establir convenis per al desenrotllament d'ensenyances conjuntes amb altres universitats i centres d'investigació, nacionals o estrangers, amb especial preferència per les universitats i centres que compartisquen el mateix ideari. Així mateix, podrà reconéixer les ensenyances que s'impartisquen en altres institucions en els termes i amb els efectes que la llei establisca.
  
Article 87
  
La Universitat Cardenal Herrera-CEU podrà impartir ensenyances no presencials que permeten obtindre títols de caràcter oficial i de validesa en tot el territori nacional, així com de títols propis, a través de les noves tecnologies de la informació i de la comunicació. Estes ensenyances es regiran per les normes legals que es prevegen a este efecte.
  
Article 88
  
La Universitat Cardenal Herrera-CEU establirà un sistema continuat de formació que atendrà permanentment les necessitats culturals, científiques i professionals de la persona.
  
Article 89
  
La Universitat Cardenal Herrera-CEU fomentarà la mobilitat dels professors i estudiants en el marc dels programes nacionals o internacionals que subscriga, amb especial interés cap a l'espai comú europeu, iberoamericà i cap a la resta de països de la nostra comunitat històrica.
  
Article 90
  
El reglament de l'alumnat establirà els requisits mínims que seran exigibles als estudiants perquè puguen tindre accés a les proves de verificació dels seus coneixements, així com els criteris aplicables al règim d'avaluació continuada.
  
Article 91
  
El Patronat, a proposta del Consell de Govern, aprovarà les normes que regulen el progrés i la permanència dels alumnes en la Universitat, així com l'exigència de coneixements instrumentals o la realització de determinades activitats culturals, esportives o assistencials.
  
Capítol II
  
De la investigació
  
Article 92
  
La Universitat Cardenal Herrera-CEU establix com un dels seus objectius essencials el desenrotllament de la investigació científica, tècnica i artística i la formació d'investigadors. També fomentarà la transferència social del coneixement i atendrà tant la investigació bàsica com l'aplicada.
  
Article 93
  
1. La investigació és un dret i un deure del personal docent i investigador de la Universitat Cardenal Herrera-CEU, d'acord amb els seus fins generals i amb l'eficaç aprofitament dels seus recursos.
  
2. Quan siga possible, i sempre dins de la llei, el personal docent i investigador farà constar la condició de membre de la Universitat Cardenal Herrera-CEU en les seues publicacions i en la difusió dels resultats de la seua investigació.
  
Article 94
  
Els professors de la Universitat Cardenal Herrera-CEU podran obtindre, en virtut dels seus mèrits acadèmics i servicis a la comunitat universitària, permisos especials d'investigació durant un període no superior a un any.
  
Article 95
  
La Universitat Cardenal Herrera-CEU impulsarà el desenrotllament de programes propis d'investigació amb la finalitat, entre altres objectius, d'assegurar:
  
a) El foment de la qualitat de la investigació desenrotllada en el seu si.
  
b) El desenrotllament de la investigació interdisciplinar i multidisciplinar.
  
c) La incorporació de científics i grups de científics d'especial rellevància dins de les seues iniciatives d'investigació.
  
d) La mobilitat d'investigadors i grups d'investigació per a la formació d'equips i centres d'excel·lència.
  
e) La incorporació a la Universitat de personal tècnic de suport a la investigació, atenent les característiques dels distints camps científics.
  
f) La coordinació de la investigació amb altres Universitats i centres d'investigació, així com la creació de centres o estructures mixtes entre la Universitat i altres organismes públics i privats d'investigació i, si és el cas, empreses.
  
g) La vinculació entre la investigació universitària i la realitat socioeconòmica com a via per a articular la transferència dels coneixements generats i la presència de la Universitat en el procés d'innovació del sistema productiu i de les empreses.
  
Article 96
  
La Universitat Cardenal Herrera-CEU impulsarà especialment projectes i activitats d'investigació que tinguen per objectiu estudiar i aprofundir en els senyals d'identitat de la Universitat.
  
Article 97
  
A fi d'impulsar la formació de jóvens investigadors, la Universitat Cardenal Herrera-CEU comptarà amb becaris d'investigació i docència.
  
Títol VII
  
Dels servicis universitaris
  
Article 98
  
La Universitat, per acord del Patronat i, a proposta del Consell de Govern, podrà crear i suprimir tots els servicis universitaris que considere necessaris per al millor desenrotllament de les seues activitats. Estos servicis podrà gestionar-los directament la Universitat o tercers, en virtut dels corresponents convenis i contractes.
  
Article 99
  
Tots els servicis universitaris tindran el seu propi desplegament normatiu.
  
Article 100
  
En cada servici universitari podrà haver-hi un director responsable de la gestió i del funcionament, que podrà assumir la direcció de més d'un servici. Serà nomenat i remogut pel rector, oït el Consell de Govern i amb el vistiplau del Patronat, i reunirà les degudes condicions de professionalitat i competència.
  
Article 101
  
La Universitat Cardenal Herrera-CEU podrà crear centres que proporcionen residència als seus estudiants i que promoguen la seua formació humana, cultural i científica. També podrà crear o adscriure, per mitjà de conveni, residències universitàries a fi de proporcionar allotjament als membres de la comunitat universitària.
  
Títol VIII
  
Dels honors i distincions
  
Article 102
  
Els honors i distincions que pot conferir la Universitat Cardenal Herrera-CEU per a premiar els especials mereixements científics, artístics, acadèmics i culturals, així com els servicis rellevants prestats a la societat en general i a la Universitat Cardenal Herrera-CEU en particular, són els següents: Doctorat Honoris Causa, Medalla d'Honor de la Universitat Cardenal Herrera-CEU i Medalla al Mèrit de la Universitat Cardenal Herrera-CEU. La seua concessió serà regulada per un Reglament d'Honors i Distincions.
  
Disposicions transitòries
  
Primera
  
Tota la normativa que en el moment de publicar-se les presents Normes d'Organització i Funcionament es trobe en vigor en la Universitat Cardenal Herrera-CEU continuarà sent aplicable en tot allò que no s'hi opose, i mentre no es procedisca a la seua actualització, i sempre que no siguen contràries al que disposa la Llei Orgànica d'Universitats. Una vegada entren en vigor les Normes d'Organització i Funcionament, es podran desplegar les dites normes a través de reglaments que n'optimen l'aplicació o que regulen matèries que no siguen de necessària regulació per les dites normes.
  
Segona
  
El període de temps de la duració del mandat de qualsevol dels càrrecs que figura en les presents Normes d'Organització i Funcionament començarà a comptar-se des de la data efectiva en què va tindre lloc el nomenament, amb independència de la data d'entrada en vigor d'estes.
  
Tercera
  
Fins a l'aprovació del reglament que regule el Claustre de la Universitat Cardenal Herrera-CEU, provisionalment pertanyeran a este els membres de les respectives juntes de facultat i escola superior d'ensenyances tècniques.
  
Quarta
  
Els articles 61 al 65 inclusivament de les presents normes hauran de desplegar-se i adequar-se tenint en compte la realitat laboral ara existent.
  
Disposicions finals
  
Primera
  
Les presents Normes d'Organització i Funcionament entraran en vigor el dia de la publicació en el Diari Oficial de la Generalitat Valenciana, i s'hauran de publicar a més en el Boletín Oficial del Estado.
  
Segona
  
Estes Normes d'Organització i Funcionament podran ser reformades, oït el Consell de Govern, per mitjà d'acord del Patronat de la Universitat. Per a reformar l'article 3.1 d'estes normes serà necessària la unanimitat dels membres del dit Patronat. Tot això, amb subjecció al procediment establit en l'article 6.2 de la Llei Orgànica d'Universitats.